ประมวลข่าวทั่วไทยประจำวันที่   3  สิงหาคม 2561
ประมวลข่าวทั่วไทยประจำวันที่    3 สิงหาคม 2561  
  การเมือง/มั่นคง 
  ประธานสภานิติบัญญัติแห่งชาติ นำรายชื่อว่าที่ประธานและกรรมการการเลือกตั้ง 5 คน ทูลเกล้าฯ แล้ว  
 นายพรเพชร วิชิตชลชัย ประธานสภานิติบัญญัติแห่งชาติ (สนช.) เปิดเผยว่า วันนี้ 3 ส.ค.61 ได้นำรายชื่อว่าที่ประธาน และว่าที่กรรมการการเลือกตั้ง (กกต.) ทั้ง 5 คน ขึ้นทูลเกล้าฯ เรียบร้อยแล้ว ส่วนความคืบหน้าการสรรหา กกต.ที่เหลืออีก 2 คนนั้น ล่าสุด นายชีพ จุลมนต์ ประธานศาลฎีกา ในฐานะประธานกรรมการสรรหา กกต. ได้เรียกประชุมนัดแรกใน 8 สิงหาคมนี้ ซึ่งขึ้นอยู่กับคณะกรรมการสรรหาจะประชุมกี่ครั้ง เพื่อมีมติเลือกภายในกรอบเวลาที่กฎหมายกำหนด ก่อนส่งให้ สนช. ตั้งคณะกรรมาธิการสามัญเพื่อทำหน้าที่ตรวจสอบประวัติ ความประพฤติ และพฤติกรรมทางจริยธรรมของผู้ได้รับการเสนอชื่อให้ดำรงตำแหน่ง กกต. พิจารณาอีกครั้ง จากนั้นจึงจะส่งให้ที่ประชุม สนช. ลงมติโหวตเลือกต่อไป 
 นายกรัฐมนตรี ย้ำเอกสารข้อปฏิบัติสื่อมวลชนเป็นข้อมูลปี 2558 เชื่อมีเจตนายกระดับให้เป็นสากล    
 พลโท สรรเสริญ แก้วกำเนิด โฆษกประจำสำนักนายกรัฐมนตรี เปิดเผยถึงกรณีที่มีการเผยแพร่เอกสารเกี่ยวกับข้อปฏิบัติของช่างภาพสื่อมวลชนทางโซเชียลมีเดีย ออกโดยกองบังคับการตำรวจสันติบาล 1 ซึ่งมีเนื้อหาระบุถึงมารยาทในการถ่ายภาพ และข้อควรปฏิบัติในการบันทึกภาพ โดย พลเอก ประยุทธ์ จันทร์โอชา นายกรัฐมนตรี ระบุว่า เอกสารดังกล่าวเป็นเอกสารตั้งแต่ปี 2558 จึงไม่เข้าใจว่าทำไมถูกนำมาเผยแพร่ตอนนี้ จนเกิดการวิพากษ์วิจารณ์กันในกลุ่มสื่อมวลชนและคนที่ได้พบเห็น โดยนายกรัฐมนตรี ไม่ต้องการให้เกิดความเข้าใจผิด หรือเกิดปัญหาการทำงานระหว่างทีมนายกรัฐมนตรีและสื่อมวลชน และเชื่อว่าวัตถุประสงค์ของการออกข้อปฏิบัติในขณะนั้น เจ้าหน้าที่ตำรวจคงมีความปรารถนาดีต้องการให้การปฏิบัติหน้าที่รักษาความปลอดภัยผู้นำประเทศเป็นไปอย่างมีประสิทธิภาพ และตั้งใจจะยกระดับการทำงานของทั้งเจ้าหน้าที่และสื่อมวลชนให้มีความเป็นสากล และมีมาตรฐานเช่นเดียวกับนานาประเทศ

  ผู้บัญชาการทหารบก เปิดเผย เดินหน้าการทำงานของศูนย์รับเรื่องร้องเรียนการประพฤติมิชอบของเจ้าหน้าที่รัฐอย่างต่อเนื่อง   
 พลเอก เฉลิมชัย สิทธิสาท ผู้บัญชาการทหารบก กล่าวถึงการสรุปการทำงานของศูนย์รับเรื่องร้องเรียนการประพฤติมิชอบของเจ้าหน้าที่รัฐในห้วงเวลา 1 ปี ว่า ที่ผ่านมาหากเหตุการณ์ที่มีข้อมูล ก็จะดำเนินการตามกฎหมาย ส่วนเรื่องที่เหลือก็จะดำเนินการหาข้อเท็จจริงต่อไป และย้ำว่าแต่ละเรื่องจะไม่มีการหยุดการตรวจสอบ  เพื่อให้กองทัพเป็นที่ยอมรับของประชาชน  ทั้งนี้การตั้งศูนย์ดังกล่าว เพื่อให้เจ้าหน้าที่ตระหนักถึงการทำงานให้อยู่ในกรอบ โดยเป็นไปตามนโยบายของนายกรัฐมนตรีที่เน้นย้ำ เพื่อเป็นการสร้างการรับรู้ให้สังคมทราบว่า คณะรักษาความสงบแห่งชาติดำเนินการอย่างไรบ้าง
 พลเอก เฉลิมชัย ยัง เปิดเผยถึงการจัดทำบัญชีรายชื่อโยกย้ายนายทหารประจำปี 2561 ว่า ในสัปดาห์หน้า เตรียมจะเสนอรายชื่อในส่วนของกองทัพบก ให้กับพลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม พิจารณา 
  ผู้บัญชาการทหารบก  ยืนยัน แม้จะปล่อยตัวอดีตแกนนำ นปช.ในวันพรุ่งนี้ แต่ก็ไม่ต้องสั่งติดตามกลุ่มใดเป็นพิเศษ  
 พลเอก เฉลิมชัย สิทธิสาท ผู้บัญชาการทหารบก  กล่าวถึงกรณีที่ เรือนจำพิเศษกรุงเทพ จะปล่อยตัวนายจตุพร พรหมพันธุ์ อดีตแกนนำ นปช. ในวันพรุ่งนี้ ว่า ไม่ได้มีการเพ่งเล็งไปที่กลุ่มใดเป็นพิเศษ ซึ่งคณะรักษาความสงบแห่งชาติ หรือ คสช.ยังสามารถประคับประคองสถานการณ์ด้านความมั่นคงให้สงบเรียบร้อย โดยเชื่อว่า ทุกฝ่ายจะดำเนินการไปตามกรอบเพื่อให้เดินหน้าไปสู่การเลือกตั้งได้ แต่หากใครทำผิดก็ต้องดำเนินการตามกฎหมาย
 ส่วนการวิพากษ์วิจารณ์รัฐบาล ก็สามารถทำได้ แต่ต้องอยู่ในกรอบที่กำหนด แต่หากมีการละเมิด ก็ต้องดำเนินการตามกฎหมาย โดย คสช. พยายามใช้กฎหมายปกติเข้าไปดำเนินการ ไม่ได้ใช้อำนาจไปคุกคามและไม่จำเป็นต้องเพ่งเล็งกลุ่มใด
 ส่วนการแสดงความคิดเห็นของพรรคอนาคตใหม่ ที่พาดพิงรัฐบาลนั้น ผู้บัญชาการทหารบก กล่าวว่า การแสดงความเห็นแต่ละครั้ง จะมีเจ้าหน้าที่ติดตามวิเคราะห์ดูว่า ผิดกฎหมายหรือไม่ ส่วนตัวไม่ได้มองว่า เรื่องนี้กระทบต่อความมั่นคง แต่มองว่าเป็นเรื่องของการทำผิดกฎหมายอื่นๆ เช่น การทำผิดตาม พ.ร.บ.คอมพิวเตอร์ 
  รองอธิบดีกรมป้องกันและบรรเทาสาธารณภัย ระบุ ขณะนี้ได้มีการติดตามสถานการณ์น้ำในพื้นที่ต่างๆ อย่างใกล้ชิด  
 นายกอบชัย บุญอรณะ รองอธิบดีกรมป้องกันและบรรเทาสาธารณภัย(ปภ.) กระทรวงมหาดไทย กล่าวถึงสถานการณ์น้ำในขณะนี้ว่า ได้ให้ความสำคัญอยู่ 2 ส่วน คือปริมาณน้ำในแม่น้ำโขงที่ล้นตลิ่งขึ้นมาในบางจุดและฝนที่ยังตกลงมาอย่างต่อเนื่อง ซึ่งหน่วยงานที่เกี่ยวข้องไม่ว่าจะเป็นกรมชลประทาน สำนักงานทรัพยากรน้ำแห่งชาติ(สนทช.) ร่วมกันดำเนินการพร่องน้ำ เพื่อให้กระทบกับประชาชนที่อาศัยอยู่บริเวณท้ายเขื่อนน้อยที่สุด และระบายน้ำในเขื่อนใหญ่ประมาณ 3 แห่ง ได้แก่ เขื่อนน้ำอูน เขื่อนวชิราลงกรณ และเขื่อนแก่งกระจาน พร้อมประสานไปยังจังหวัดและแจ้งทำความเข้าใจประชาชนให้รับทราบถึงสถานการณ์ที่มีความจำเป็น รองรับการอพยพไว้ในบางจุด ทั้งนี้ นายกรัฐมนตรีและรัฐมนตรีว่าการกระทรวงมหาดไทย ได้กำชับให้ดูแลประชาชนอย่างรวดเร็ว ทั่วถึง และใช้วิธีบริหารจัดการน้ำให้กระทบกับประชาชนน้อยที่สุด
 รองอธิบดีกรมป้องกันและบรรเทาสาธารณภัย กล่าวอีกว่า ส่วนการตั้งศูนย์เฝ้าระวังติดตามสถานการณ์น้ำ นั้น จะใช้ศูนย์ที่สนทช.ดำเนินการ พร้อมส่งบุคลากรของ ปภ.เข้าไปร่วมติดตามเฝ้าระวัง ส่วนในช่วงหลังวันที่ 5 ส.ค.นี้ ที่คาดการณ์จะมีฝนตกลงมาเพิ่ม และอาจทิ้งช่วงเป็นระยะนั้น จึงต้องใช้เวลานี้เร่งพร่องน้ำให้ได้มากที่สุด ส่วนข้อกังวลเกี่ยวกับปริมาณน้ำในเขื่อนที่ปีนี้สูงกว่าปี 2554 นั้นเป็นการคาดการณ์ให้สูงไว้ก่อน ซึ่งถือเป็นข้อดีที่ภาครัฐ จะหามาตรการเชิงรุกไว้ก่อน และเก็บข้อมูลเป็นพื้นฐานเบื้องต้น รวมถึงระดมเครื่องมือช่วยเหลือจากที่ที่ไม่ได้รับผลกระทบไปช่วยเหลือ พร้อมย้ำว่า รัฐบาลได้ให้ความสำคัญกับการบริหารจัดการน้ำ และจะดำเนินการอย่างเต็มที่ สิ่งที่ประชาชนจะช่วยได้คือติดตามข้อมูลข่าวสาร ปฏิบัติตามคำแนะนำของทางราชการ 
   รมว.แรงงาน เร่งเดินหน้าแก้ไขปัญหาการขาดแคลนแรงงานประมง 
 พลตำรวจเอก อดุลย์ แสงสิงแก้ว รัฐมนตรีว่าการกระทรวงแรงงาน กล่าวว่า หลังจากที่สมาคมประมงแห่งประเทศไทยแจ้งว่าผู้ประกอบการประมงกำลังประสบปัญหาขาดแคลนแรงงานประมงกว่า 50,000 คน รัฐบาลจึงมีแนวทางการแก้ไขปัญหาดังกล่าว โดยคนต่างด้าวที่ได้รับอนุญาตให้ทำงานตามมาตรา 83 แห่งพระราชกำหนดการประมงที่ผ่านการพิสูจน์สัญชาติแล้ว และใบอนุญาตทำงานจะหมดอายุในวันที่ 30 กันยายน 2561 จำนวน 11,000 คน ขอให้นายจ้างพาแรงงานต่างด้าวกลุ่มดังกล่าวมารายงานตัวเพื่อต่อวีซ่าและขออนุญาตทำงานออกไปอีก 1-2  ปี โดยติดต่อที่สำนักงานจัดหางานใน 22 จังหวัดติดชายทะเล ตั้งแต่วันที่ 20 สิงหาคม – 30 กันยายน 2551 ส่วนแรงงานต่างด้าวอีก 42,000 คนที่นายกสมาคมแจ้งว่ายังขาดแคลนนั้น ขอให้ผู้ประกอบการประมงยื่นความจำนงเพื่อแจ้งความต้องการใช้แรงงานต่างด้าวในกิจการประมง นับตั้งแต่บัดนี้ไปจนถึงวันที่ 15 สิงหาคม 2561 ที่สำนักงานจัดหางานใน 22 จังหวัดติดชายทะเล โดยกระทรวงแรงงานจะรวบยอดความต้องการแรงงานประมงทั้งประเทศ เพื่อนำไปเจรจากับประเทศต้นทางแรงงานต่างด้าวสัญชาติเมียนมา กัมพูชา ลาว และเวียดนาม เพื่อขอนำเข้าแรงงานต่างด้าวตาม MOU 
 รัฐมนตรีว่าการกระทรวงแรงงาน กล่าวเพิ่มเติมว่า ในวันที่ 7 สิงหาคม 2561 กระทรวงแรงงานจะจัดประชุมทำความเข้าใจและรับฟังความคิดเห็น โดยจะเชิญนายกสมาคมประมง ผู้ประกอบการประมง เจ้าหน้าที่จัดหางานจังหวัดใน 22 จังหวัดติดชายทะเล และผู้ที่เกี่ยวข้อง เข้าร่วมประชุม หากผู้ประกอบการประมงมีข้อสงสัยติดต่อสอบถามเพิ่มเติมได้ที่สายด่วน 1506 ตลอด 24 ชั่วโมง 
  กรมชลประทาน เร่งระบายน้ำเขื่อนน้ำอูน ระดมติดตั้งกาลักน้ำเพิ่มเติม ยันยังไม่กระทบพื้นที่ด้านท้ายน้ำ  
นายทองเปลว กองจันทร์ อธิบดีกรมชลประทาน เปิดเผยถึงสถานการณ์น้ำในเขื่อนน้ำอูน ล่าสุด 3 ส.ค. 61 มีปริมาณน้ำในอ่างฯ 525 ล้านลูกบาศก์เมตร (ลบ.ม.) มีน้ำล้นทางระบายน้ำล้นฉุกเฉิน (Service Spillway) ประมาณ 6 เซนติเมตร คิดเป็นปริมาณน้ำล้น 1.22 ล้าน ลบ.ม./วัน โครงการส่งน้ำและบำรุงรักษาน้ำอูน ได้เร่งระบายน้ำผ่านทางระบบชลประทาน พร้อมติดตั้งกาลักน้ำช่วยในการระบายน้ำ 10 ชุด สามารถระบายน้ำได้รวมกันทั้งสิ้น 3.6 ล้าน ลบ.ม./วัน เพื่อควบคุมปริมาณน้ำในอ่างฯให้ลดลงมาอยู่ในเกณฑ์ควบคุม อย่างไรก็ตามได้สั่งการให้สำนักเครื่องจักรกล ดำเนินการติดตั้งกาลักน้ำเพิ่มเติมอีกจำนวน 15 ชุด ซึ่งจะช่วยเพิ่มศักยภาพในการระบายน้ำเป็น 600,000 ลบ.ม./วัน รวมแล้วจะสามารถระบายน้ำได้ 4.15 ล้าน ลบ.ม./วัน ทำให้การควบคุมปริมาณน้ำในอ่างฯ อยู่ในเกณฑ์ควบคุมได้เร็วขึ้น เนื่องจากขณะนี้ยังไม่สิ้นสุดฤดูฝน จึงต้องเตรียมพื้นที่ไว้รองรับปริมาณน้ำที่จะไหลเข้าอ่างฯมากขึ้นในระยะต่อไป ทั้งนี้การระบายน้ำออกจากอ่างฯ ยังไม่ส่งผลกระทบต่อพื้นที่ด้านท้ายน้ำ ปริมาณน้ำที่ระบายทั้งหมดจะไหลลงสู่ลำน้ำอูน และลำน้ำสงคราม ก่อนจะไหลลงสู่แม่น้ำโขง บริเวณอำเภอท่าอุเทน จังหวัดนครพนม ตามลำดับ
  ปภ.รายงานสถานการณ์น้ำล้นตลิ่งและน้ำไหลหลาก 10  จังหวัดในภาคตะวันออกเฉียงเหนือและภาคกลาง 
 นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า จากฝนที่ตกหนักต่อเนื่องในหลายพื้นที่ ทำให้ภาคตะวันออกเฉียงเหนือและภาคกลาง เกิดน้ำล้นตลิ่งและน้ำไหลหลาก รวม 10 จังหวัด 44 อำเภอ 208 ตำบล 1,262 หมู่บ้าน ประชาชนได้รับผลกระทบ 20,404 ครัวเรือน 56,575 คน ได้แก่ ภาคตะวันออกเฉียงเหนือ 9 จังหวัด แยกเป็น จังหวัดนครพนม มุกดาหาร อำนาจเจริญ อุบลราชธานี บึงกาฬ สกลนคร ร้อยเอ็ด กาฬสินธุ์ และ จังหวัดยโสธร  ภาคกลาง 1 จังหวัด ได้แก่ จังหวัดกาญจนบุรี พร้อมเร่งระบายน้ำออกจากพื้นที่อย่างต่อเนื่อง รวมถึงแจกจ่ายถุงยังชีพและเครื่อง อุปโภคบริโภคแก่ผู้ประสบภัย เพื่อบรรเทาความเดือดร้อนในเบื้องต้นแล้ว 
  สนทช. เร่งปรับแผนระบายน้ำเร่งด่วนใน 3 เขื่อนขนาดใหญ่ รองรับน้ำฝนใหม่ที่จะมาอีกครั้ง  
นายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ (สทนช.) กล่าวภายหลังการประชุมศูนย์เฉพาะกิจชั่วคราวในภาวะวิกฤต ร่วมกับหน่วยงานที่เกี่ยวข้อง 9 หน่วยงาน ว่า ให้กรมชลประทานและการไฟฟ้าฝ่ายผลิตแห่งประเทศไทย (กฟผ.) กลับไปปรับปรุงแผนการระบายน้ำใน 3 เขื่อนขนาดใหญ่ที่มีปัญหาน้ำเกินร้อยละ 90-100 หลังที่เกิดปริมาณน้ำล้นสปิลเวย์ (spillway) คือ เขื่อนน้ำอูน จังหวัดสกลนคร ที่เกินระดับเก็บกักไว้บริหารจัดการน้ำ เขื่อนแก่งกระจาน จังหวัดเพชรบุรี  มีปริมาณน้ำไหลเข้าประมาณ 4-5 เซนติเมตรต่อวัน ทำให้ระดับอยู่ที่ร้อยละ 98 ของความจุอ่าง ที่มีขีดความสามารถการระบายน้ำอยู่ที่ 9 ล้านลูกบาศก์เมตรต่อวัน แต่ขณะนี้มีปริมาณน้ำไหลเข้าเพิ่มขึ้นเป็น 12 ล้านลูกบาศก์เมตรต่อวัน จึงต้องใช้กาลักน้ำเข้ามาช่วยระบายน้ำ 

 สำหรับเขื่อนวชิราลงกรณ จังหวัดกาญจนบุรี การระบายน้ำอาจกระทบริมน้ำและท้ายเขื่อน ที่มีข้อจำกัดของการระบายน้ำ เพราะท้ายเขื่อนมีข้อจำกัดของศักยภาพการรับน้ำได้เพียง 770 ลูกบาศก์เมตรต่อวินาที แต่การปรับแผนใหม่ต้องระบายน้ำออกจากเขื่อนถึง 200 ล้านลูกบาศก์เมตร โดยให้เร่งระบายน้ำหรือพร่องน้ำออกจากเขื่อนภายใน 10 วัน ให้มากที่สุดเท่าที่จะมากได้ เพื่อรองรับปริมาณน้ำฝนใหม่ที่จะเข้ามาเติมเต็มในอ่างเก็บน้ำหรือเขื่อน อาจกระทบต่อประชาชนที่อยู่ท้ายน้ำและริมน้ำบางพื้นที่ จึงให้ทุกหน่วยงานเร่งทำแผนการระบายน้ำ กำหนดปริมาณที่ไหลออกและพื้นที่ได้รับผลกระทบให้ชัดเจน เพื่อแจ้งเตือนประชาชนในพื้นที่ต้องแล้วเสร็จภายวันที่ 6 สิงหาคมนี้ 
เศรษฐกิจ/ท่องเที่ยว
  การท่องเที่ยวแห่งประเทศไทย จัดโครงการ Lady Golf Challenge 2018 เพื่อสร้างกระแสให้นักกอล์ฟสตรีทั่วโลกเดินทางเข้ามาเล่นกอล์ฟในประเทศไทย  
 นายธเนศวร์ เพชรสุวรรณ รองผู้ว่าการด้านสื่อสารการตลาด การท่องเที่ยวแห่งประเทศไทย (ททท.) เปิดเผยว่า ททท.กำหนดให้เดือนสิงหาคม 2561 เป็นเดือนแห่งการส่งเสริมการเดินทางท่องเที่ยวสำหรับกลุ่มสตรีภายใต้โครงการ Lady Golf Challenge 2018 เพื่อสร้างกระแสการเดินทางเข้ามาเล่นกอล์ฟ ซึ่งสนามกอล์ฟในประเทศไทยมีความหลากหลายและความคุ้มค่าด้านราคาเมื่อเทียบกับประเทศอื่นๆ และเพื่อเป็นการประชาสัมพันธ์แหล่งท่องเที่ยว สินค้า และบริการในด้านอื่นๆ อาทิ สปา การท่องเที่ยวเชิงสุขภาพ และการซื้อสินค้าและบริการในประเทศไทย
 สำหรับการจัดกิจกรรมในครั้งนี้ได้คัดเลือกนักกอล์ฟสตรีซึ่งเป็นกลุ่มที่มีศักยภาพ มีกำลังซื้อสูง และมีแนวโน้มอัตราการเติบโตเพิ่มขึ้นอย่างต่อเนื่องจากภูมิภาคเอเชียตะวันออก และภูมิภาคอาเซียน มาแข่งขันร่วมกับนักกอล์ฟอาชีพที่มีชื่อเสียงจากประเทศไทยและประเทศอินเดีย โดย ททท.สำนักงานในภูมิภาคอาเซียน เอเชียใต้ แปซิฟิกใต้ และททท.สำนักงานในภูมิภาคเอเชียตะวันออกร่วมกับบริษัทนำเที่ยวในพื้นที่เพื่อทำการขายรายการนำเที่ยวในการมาตีกอล์ฟในประเทศไทย และร่วมกิจกรรมในวันนี้ ณ สนามกอล์ฟ อัลไพน์กอล์ฟคลับ จังหวัดปทุมธานี โดยจำนวนสำนักงานละ 10 ราย เพื่อมาร่วมประสบการณ์การตีกอล์ฟกับนักกอล์ฟอาชีพระดับโลกในประเทศไทย โดยรายได้ส่วนหนึ่งจากการแข่งขันในครั้งนี้ ททท. จะมอบเข้าโครงการปันน้ำใจให้กับพี่น้องชาวลาวที่ประสบอุทกภัย 
  การเคหะแห่งชาติ  ออกแบบบ้านน็อคดาวส์สำหรับผู้มีรายได้น้อย หลังละไม่เกิน 2 แสนบาท   
 กระทรวงการพัฒนาสังคมและความมั่นคงของมนุษย์ โดยการเคหะแห่งชาติเร่งขับเคลื่อนนโยบายของรัฐ ในเรื่องที่อยู่อาศัย หวังลดปัญหาการบุกรุกที่สาธารณะและให้ผู้มีรายได้น้อยมาลงทะเบียนเข้าสู่ระบบสวัสดิการแห่งรัฐอย่างครบถ้วน จึงได้ออกแบบบ้านน็อคดาวน์ขึ้น พร้อมเปิดตัวแบบบ้านดังกล่าวในงานมหกรรม Thailand Social Expo 2018 ซึ่งจัดขึ้นตั้งแต่วันนี้จนถึงวันที่ 5 สิงหาคมนี้ ที่ Hall 5-8 ศูนย์แสดงสินค้าและการประชุมอิมแพ็คเมืองทองธานี
 ทั้งนี้ การเคหะแห่งชาติได้ออกแบบบ้านนอคดาวน์เสร็จเรียบร้อยแล้ว โดยเลือกแบบไว้คร่าวๆ ในเบื้องต้นจำนวน 3 แบบ ซึ่งแต่ละแบบสามารถสร้างบ้านได้บนเนื้อที่ประมาณ 25-30 ตารางเมตร ในราคาหลังละประมาณ 1 แสน - 2 แสนบาท ถึงแม้เป็นแบบบ้านราคาประหยัดแต่ก็มีความแข็งแรง คงทน น่าอยู่ สามารถอยู่อาศัยได้นานอย่างน้อย 20-30 ปี 
สังคม
  รองนายกรัฐมนตรี เปิดงานมหกรรมวัฒนธรรมแห่งชาติ เฉลิมพระเกียรติสมเด็จพระนางเจ้าสิริกิติ์พระบรมราชินีนาถ ในรัชกาลที่ 9  
 นายวิษณุ เครืองาม รองนายกรัฐมนตรี  กล่าวในการเปิดงานมหกรรมวัฒนธรรมแห่งชาติ เฉลิมพระเกียรติสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9  ว่า เนื่องในโอกาสมหามงคลเฉลิมพระชนมพรรษา 12 สิงหาคม  กรมส่งเสริมวัฒนธรรม กระทรวงวัฒนธรรม จึงร่วมกับมูลนิธิส่งเสริมศิลปาชีพ ในสมเด็จพระนางเจ้าสิริกิติ์ พระบรมราชินีนาถ  สภาวัฒนธรรมกรุงเทพมหานคร และสมาคมศิลปินพื้นบ้านจัดงานมหกรรมวัฒนธรรมแห่งชาติขึ้น เพื่อเฉลิมพระเกียรติในโอกาสสำคัญระหว่างวันที่ 3 - 5 สิงหาคม ที่ศูนย์การประชุมแห่งชาติสิริกิติ์  
 สำหรับกิจกรรมภายในงานจัดแสดงนิทรรศการเฉลิมพระเกียรติและออกร้านจำหน่ายผลิตภัณฑ์ศิลปาชีพ  สาธิตและจำหน่ายสินค้ามรดกภูมิปัญญาทางวัฒนธรรมทั่วประเทศ การแสดงศิลปวัฒนธรรม 8 สาขา อาทิ โขน โนรา  ลิเก ลำตัด หุ่นละครเล็ก การจำหน่ายตลาดประชารัฐ ตลาดวัฒนธรรม ถนนสายวัฒนธรรม 10 สาย รวมถึงอาหารจากร้านดังอายุกว่า 100 ปีกว่า 70 ร้าน ชุมชนท่องเที่ยวเชิงวัฒนธรรม แหล่งเรียนรู้ทางวัฒนธรรมจากเครือข่ายวัฒนธรรมทั่วประเทศ การแสดงทางวัฒนธรรมนาฏศิลป์พื้นบ้าน สาธิตแต่งกายผ้าไทยและการถ่ายภาพย้อนยุค 
  รัฐมนตรีประจำสำนักนายกรัฐมนตรี นำสื่อมวลชนเข้าชมนิทรรศการ ธงไตรรงค์ ธำรงไทย  
 นายสุวพันธุ์ ตันยุวรรธนะ รัฐมนตรีประจำสำนักนายกรัฐมนตรี ในฐานะประธานคณะอนุกรรมการดำเนินโครงการจัดกิจกรรมธงไตรรงค์ ธำรงไทย นำคณะสื่อมวลชนเข้าชมนิทรรศการ ธงไตรรงค์ ธำรงไทย ณ อาคารนวมภูมินทร์  วชิราวุธวิทยาลัย เพื่อร่วมเรียนรู้ประวัติศาสตร์และการใช้ การชักธงชาติไทยในโอกาสต่างๆ โดยนิทรรศการดังกล่าวจัดขึ้นเพื่อรำลึกในพระมหากรุณาธิคุณพระบาทสมเด็จพระมงกุฎเกล้าเจ้าอยู่หัวรัชกาลที่ 6 ที่ได้พระราชทานธงไตรรงค์ เป็นธงประจำชาติไทย และคณะรัฐมนตรี กำหนดให้วันที่ 28 กันยายนของทุกปี เป็นวันพระราชทานธงชาติไทย
 ทั้งนี้ ประชาชนที่สนใจสามารถเข้าชมนิทรรศการฯ ตั้งแต่วันนี้ - 31 สิงหาคม ตั้งแต่เวลา 09.00 น.- 15.00 น. (ยกเว้นวันพุธ วันเสาร์-อาทิตย์ และวันหยุดราชการ ) ส่วนวันศุกร์ที่ 10 และ วนศุกร์ที่ 24 สิงหาคม จะเปิดให้ชมในเวลา 09.00 น.-12.00 น. ณ อาคารนวมภูมินทร์  วชิราวุธวิทยาลัย ส่วนผู้ที่สนใจเข้าชมเป็นหมู่คณะ สามารถติดต่อสอบถามได้ที่สำนักงานปลัดสำนักนายกรัฐมนตรี 02 - 283 – 4729 
  กรมทรัพยากรน้ำบาดาล ชี้คุณภาพน้ำในถ้ำหลวง-ขุนน้ำนางนอน ดีเทียบได้กับน้ำแร่ เพราะผ่านชั้นน้ำหินปูน  
 นางอรนุช หล่อเพ็ญศรี  รองอธิบดีกรมทรัพยากรน้ำบาดาล กล่าวว่า จากการตรวจสอบคุณภาพน้ำในถ้ำหลวง-ขุนน้ำนางนอน อ.แม่สอด จ.เชียงราย พบมีคุณภาพดีเทียบได้กับน้ำแร่ เพราะผ่านชั้นน้ำหินปูนและยังไม่ผ่านการรบกวน โดยกรมทรัพยากรน้ำบาดาลเก็บตัวอย่างน้ำในถ้ำหลวงฯ จากโถงต่างๆ ออกมาตรวจสอบคุณภาพน้ำอย่างละเอียดในห้องปฏิบัติการด้วย  ทั้งนี้ น้ำหยดหินงอกหินย้อยในถ้ำหลวงฯ เกิดจากน้ำที่เข้ามาแล้วปล่อยเกลือแร่และตกตะกอนออกเป็นแร่ โดยคุณภาพน้ำดีหมดและทุกจุดที่ขุดบ่อบาดาล อย่างไรก็ตามต้องตรวจสอบข้างนอก 3 จุด และข้างในอีก 10 จุด หลังจากนี้ต้องปิดไม่ให้เกิดความเสียหายกับคุณภาพน้ำภายในถ้ำหลวงฯ ด้วย 
   แพทย์เตือนหนุ่มสาวออฟฟิศ ระวัง! Office  Syndrome เสี่ยงพิการและเสียชีวิต 
 นายแพทย์ณัฐพงศ์  วงศ์วิวัฒน์  รองอธิบดีกรมการแพทย์  เปิดเผยว่า “กลุ่มอาการออฟฟิศซินโดรม” (Office syndrome) คืออาการที่มักเกิดขึ้นกับคนวัยทำงานที่ต้องนั่งทำงานในออฟฟิศทั้งวัน ไม่มีการออกกำลังกายเป็นประจำ และมีสภาพแวดล้อมในที่ทำงานที่ไม่เหมาะสมการระบายอากาศไม่ดี  ทำให้เกิดอาการกล้ามเนื้ออักเสบและปวดเมื่อยตามอวัยวะต่างๆ รวมไปถึงการปวดหลังเรื้อรังจากการนั่งอยู่หน้าจอคอมพิวเตอร์วันละ 8 ชั่วโมง  ทำให้กล้ามเนื้อต้นคอ สะบัก เมื่อย เกร็งอยู่ตลอดเวลา กระบังลมขยายได้ไม่เต็มที่ สมองได้รับออกซิเจนไม่เต็มที่ ทำให้ง่วงนอน และหากมีความเครียดจะส่งผลให้โรคนี้รุนแรงมากขึ้น เช่น เป็นไมเกรน หรือปวดศีรษะเรื้อรัง ปวดตา หน้ามืด นอกจากนี้อาการอาจรุนแรงจนถึงขั้นหมอนรองกระดูกเสื่อมหรือหมอนรองกระดูกกดทับเส้นประสาทได้ ทั้งนี้กลุ่มอาการออฟฟิศซินโดรม ยังรวมไปถึงระบบทางเดินหายใจและภูมิแพ้ เนื่องจากการทำงานอยู่ในที่อากาศถ่ายเทไม่สะดวก เครื่องปรับอากาศไม่สะอาด รวมไปถึงสารเคมีจากหมึกของเครื่องถ่ายเอกสาร เครื่องแฟกซ์ และเครื่องพิมพ์เอกสาร ซึ่งวนเวียนอยู่ภายในห้องทำงานอีกด้วย
 ด้านนายแพทย์สมบูรณ์  ทศบวร ผู้อำนวยการโรงพยาบาลนพรัตนราชธานี  กล่าวถึงการรักษากลุ่มอาการออฟฟิศซินโดรม ว่า ทำได้เพียงปรับเปลี่ยนอิริยาบถ แต่หากอาการไม่ดีขึ้นอาจต้องให้ยาบรรเทาอาการหรือต้องได้รับการผ่าตัด ขึ้นอยู่กับความรุนแรงของผู้ป่วยแต่ละราย ซึ่งปัจจุบันโรงพยาบาลนพรัตนราชธานี ได้จัดตั้งคลินิกอาชีวเวชศาสตร์เพื่อให้การรักษาผู้ที่ป่วยด้วยโรคจากการทำงาน ซึ่งประชาชนที่มีข้อสงสัยเกี่ยวกับอาการออฟฟิศซินโดรม สามารถปรึกษาได้ที่คลินิกฯ หรือสอบถามได้ที่สายด่วน  02 517 4333 ในวันและเวลาราชการ